
Text rozhodnutia
Súd: Krajský súd Prešov Spisová značka: 5Co/110/2012 Identifikačné číslo súdneho spisu: 8110231972 Dátum vydania rozhodnutia: 23. 08. 2012 Meno a priezvisko sudcu, VSÚ: JUDr. Gabriela Világiová ECLI: ECLI:SK:KSPO:2012:8110231972.2
Uznesenie Krajský súd v Prešove v právnej veci navrhovateľa Allianz - Slovenská poisťovňa, a.s., Dostojevského rad 4, 815 74 Bratislava, IČO: 00 151 700, proti odporcovi GSL - Co, s.r.o., Železničná 9/1084, 082 21 Veľký Šariš, zastúpenému JUDr. Stanislavom Lampartom, advokátom so sídlom Nám. sv. Mikuláša 29, 064 01 Stará Ľubovňa, o zaplatenie 592,61 Eur s prísl., o odvolaní navrhovateľa a o odvolaní odporcu proti rozsudku Okresného súdu Prešov č.k. 10C/42/2011-36 zo dňa 6.5.2011, o trovách odvolacieho konania takto jednohlasne
r o z h o d o l :
Náhradu trov odvolacieho konania účastníkom nepriznáva.
o d ô v o d n e n i e :
Krajský súd v Prešove rozsudkom č.k. 5Co/71/2011-71 zo dňa 28. júna 2012 potvrdil rozsudok súdu prvého stupňa. Zároveň vyslovil, že o trovách odvolacieho konania rozhodne odvolací súd samostatným uznesením.
Podľa ustanovenia § 214 ods. 5 O.s.p., ak nemožno v čase verejného vyhlásenia rozsudku rozhodnúť o náhrade trov konania, pretože neboli vyčíslené, odvolací súd rozhodne samostatným uznesením. Rovnako postupuje, ak si účastníci konania uplatnia náhradu trov konania v súvislosti s verejným vyhlásením rozsudku.
Odporca v odvolaní zo dňa 18.5.2011, ktoré bolo doručené Okresnému súdu Prešov dňa 20.5.2011 žiadal, aby mu bola priznaná náhrada trov prvostupňového i odvolacieho konania, pokiaľ bude rozsudok zmenený.
Trovy odvolacieho konania si uplatnil i navrhovateľ v odvolaní zo dňa 24.5.2011, ktoré ako zistil odvolací súd, bolo doručené Okresnému súdu Prešov dňa 27.5.2011 a podľa dodacích dokladov ich prevzal splnomocnenec adresáta (PS 2539/10/1).
Z obsahu spisu vyplýva, že po vyhlásení rozsudku dňa 28.6.2012 odvolacím súdom, navrhovateľ ani odporca trovy odvolacieho konania nevyčíslili.
Podľa ustanovenia § 151 ods. 1 O.s.p., o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania, je povinný trovy konania vyčísliť najneskôr do 3 pracovných dní od vyhlásenia tohto rozhodnutia.
Podľa ustanovenia § 151 ods. 2 O.s.p., ak účastník v lehote podľa ods. 1 trovy nevyčísli, súd mu prizná náhradu trov konania vyplývajúcich zo spisu ku dňu vyhlásenia rozhodnutia s výnimkou trov právneho zastúpenia; ak takémuto účastníkovi okrem trov právneho zastúpenia iné trovy zo spisu nevyplývajú, súd mu náhradu trov konania neprizná a v takom prípade súd nie je viazaný rozhodnutím o prisúdení náhrady trov konania tomuto účastníkovi v rozhodnutí, ktorým sa konanie končí.
Podľa ustanovenia § 142 ods. 3 O.s.p., aj keď má účastník vo veci úspech len čiastočný, môže mu súd priznať plnú náhradu trov konania ak mal neúspech v pomerne nepatrnej časti alebo ak rozhodnutie o výške plnenia záviselo od znaleckého posudku alebo od úvahy súdu; v takom prípade sa základná sadzba tarifnej odmeny advokáta vypočíta z výšky súdom priznaného plnenia.
Podľa ustanovenia § 224 ods. 1 O.s.p., ustanovenia o trovách konania pred súdom prvého stupňa platia i pre odvolacie konanie.
V danom prípade podali odvolanie navrhovateľ i odporca. V odvolacom konaní bol prevažne úspešný navrhovateľ. Neúspešný bol len v nepatrnej časti, pričom odporca bol v nepatrnej časti úspešný. I v odvolacom konaní rozhodnutie o trovách konania záviselo od úvahy súdu. Preto v danom prípade by mal na náhradu trov odvolacieho konania právo navrhovateľ.
Navrhovateľ si však v zmysle ustanovenia § 151 ods. 2 O.s.p. v lehote podľa ods. 1 citovaného ustanovenia trovy nevyčíslil. Zo spisu žiadne trovy odvolacieho konania navrhovateľovi nevyplývajú. Súdny poplatok za odvolanie mu nebol zatiaľ vyrubený a ani ho pri podaní odvolania navrhovateľ nezaplatil.
Preto odvolací súd rozhodol, že náhradu trov odvolacieho konania účastníkom nepriznáva.
Úspešný navrhovateľ si trovy odvolacieho konania nevyčíslil a neúspešný odporca nemá na náhradu trov odvolacieho konania právo.
Poučenie:
Proti tomuto uzneseniu odvolanie nie je prípustné.

